b'\n_START_ARTICLE_\nGeorge VI\n_START_PARAGRAPH_\nGeorge VI (Albert Frederick Arthur George; 14. detsember 1895 \xe2\x80\x93 6. veebruar 1952) oli Windsori d\xc3\xbcnastiast Suurbritannia ja P\xc3\xb5hja-Iiri \xc3\x9chendkuningriigi ja meretaguste Briti dominioonide kuningas 1936\xe2\x80\x931952, viimane Iirimaa kuningas 1936\xe2\x80\x931949 ja India keiser 1936\xe2\x80\x931947. Ta sai kuningaks p\xc3\xa4rast oma venna Edward VIII troonist loobumist 1936. aastal ning valitses surmani.\n_START_SECTION_\nS\xc3\xbcnd ja perekond\n_START_PARAGRAPH_\nGeorge s\xc3\xbcndis 14. detsembril 1895 Sandringham House\'is Yorki hertsog George\'i ja Yorki hertsoginna Mary teise pojana. Ta ristiti St Mary Magdalene\'i kirikus ning tema ristivanemad olid: kuninganna Victoria, Mecklenburgi suurhertsog Friedrich Wilhelm, printsess Augusta Sophia, Taani kroonprints Frederik, prints Arthur, Connaughti ja Strathearni hertsog, Tecki prints Adolphus ja Fife\'i hertsoginna Louise._NEWLINE_Prints George oli oma vanemate teine poeg; 23. juunil 1894 oli s\xc3\xbcndinud prints Edward, kes oli troonip\xc3\xa4rilusj\xc3\xa4rjestuses kolmandal kohal. Seega oli George alles neljandal kohal. _NEWLINE_George s\xc3\xbcndis oma vanavanaisa, prints Alberti surma-aastap\xc3\xa4eval. Kuna polnud kindel, kuidas Alberti lesk kuninganna Victoria uudisesse suhtub, otsustati vasts\xc3\xbcndinule panna nimeks Albert. See r\xc3\xb5\xc3\xb5mustas vana naist, kes v\xc3\xa4ljendes oma kannatamatust poissi n\xc3\xa4ha._NEWLINE_Kuigi George oli kuningate j\xc3\xa4reltulija, sai ta troonile t\xc3\xa4nu juhuste kokkulangevusele. Tema isa, tulevane George V, oli Walesi printsi noorem poeg ning temast ei pidanud kunagi kuningas saama. Kuid prints Albert Victor suri 1892. aastal kopsup\xc3\xb5letikku ning Yorki hertsogist sai troonip\xc3\xa4rija ja hilisem George V. _NEWLINE_George VI oli samuti oma vanemate noorem poeg. Tema vanem vend Edward VIII k\xc3\xbcll t\xc3\xb5usis troonile, kuid loobus sellest, et abielluda lahutatud naisega. Selle etten\xc3\xa4gematu loobumise t\xc3\xb5ttu sai George\'ist kuningas.\n_START_SECTION_\nLapsep\xc3\xb5lv\n_START_PARAGRAPH_\nLapsena oli George tihti haige ning teda kirjeldati kui "kergesti ehmuvat ja nutma puhkevat poissi". Tema vanemad, Yorki hertsog ja hertsoginna ei kasvatanud lapsi ise, mis oli kuninglikes perekondades tavap\xc3\xa4rane. See andis aga guvernandile v\xc3\xb5imaluse domineerimiseks ning naine eelistas k\xc3\xb5iges George\'i venda Edwardit. George\'il kujunes raske k\xc3\xb5neh\xc3\xa4ire, mis kestis aastaid; samuti olid tal probleemid p\xc3\xb5lvedega. Teda sunniti kirjutama parema k\xc3\xa4ega, ehkki oli tegelikult vasakuk\xc3\xa4eline. _NEWLINE_Ta kasvas \xc3\xbcles t\xc3\xa4ielikult oma venna varjus, kelle k\xc3\xa4itumine m\xc3\xb5jutas printsi iseloomu kujunemist k\xc3\xb5ige rohkem. Prints Edward oli erakordselt karismaatiline ning nooremate vendade-\xc3\xb5dede jaoks oli ta omamoodi jumaldamisobjekt. Lapsep\xc3\xb5lves j\xc3\xa4rgisid nad k\xc3\xb5iges teda, noorte meestena aga imetlesid Edwardit._NEWLINE_Kuninganna Victoria lapselapselapsena oli George Tema K\xc3\xb5rgus Yorki prints Albert. 1898 v\xc3\xa4lja antud seadusega sai aga ta tiitli Tema Kuninglik K\xc3\xb5rgus. Kuninganna Victoria suri 22. jaanuaril 1901 ning George\'i vanaisast sai kuningas Edward VII. Yorki hertsogist sai troonip\xc3\xa4rija ja Walesi prints, Edward oli troonip\xc3\xa4rilusj\xc3\xa4rjestuses teisel ning George kolmandal kohal.\n_START_SECTION_\nS\xc3\xb5jav\xc3\xa4eline karj\xc3\xa4\xc3\xa4r ja haridus\n_START_PARAGRAPH_\n1909 astus George Kuninglikku Merev\xc3\xa4kke ning temast sai kadett. Vaatamata sellele, et ta oli \xc3\xb5pitulemuste poolest klassinimekirja l\xc3\xb5pus, suunati George Dartmouthi, kus ta oli mit\xc5\xa1man. Kui Edward VII 6. mail 1910 suri, viibis George veel merev\xc3\xa4es. Tema isast sai kuningas George V ning Edwardist Walesi prints. George oli troonip\xc3\xa4rilusj\xc3\xa4rjestuses teisel kohal. _NEWLINE_George teenis ka Esimeses maailmas\xc3\xb5jas HMS Collingwoodi pardal, v\xc3\xb5ttes osa J\xc3\xbc\xc3\xbcti merelahingust. 1917. aastal liitus George Kuninglike \xc3\x95huj\xc3\xb5ududega, kuid ei osalenud enam aktiivselt s\xc3\xb5jateenistuses. _NEWLINE_P\xc3\xa4rast s\xc3\xb5da \xc3\xb5ppis George Cambridge\'i \xc3\xbclikoolis aasta aega ajalugu, majandust ja tsiivil\xc3\xb5igust. 1920. aastal sai temast Yorki hertsog, Invernessi krahv ja Killarney parun. Selle j\xc3\xa4rel v\xc3\xb5ttis ta enda kanda ka kuninglikke kohustusi, esindades oma isa erinevatel \xc3\xbcritustel.\n_START_SECTION_\nVastumeelselt kuningas\n_START_PARAGRAPH_\nHertsog ja hertsoginna elasid tagasihoidlikult ja vaikselt Londonis. 20. jaanuaril 1936 kuningas George V suri ja tema asemel t\xc3\xb5usis troonile Edward VIII. Kuna kuningal polnud lapsi, oli George eeldatav p\xc3\xa4rija kuni ajani, mil Edward pidi abielluma ja j\xc3\xa4reltulijaid soetama. Kuid Edward loobus troonist 11. detsembril 1936, et abielluda Wallis Simpsoniga, kes oli kaks korda lahutatud ameeriklanna. Seega sai printsist kuningas George VI. Vastsele monarhile oli roll vastumeelne, kuid ta v\xc3\xb5ttis selle siiski enda kanda. _NEWLINE_George krooniti 12. mail 1937 \xe2\x80\x93 samale p\xc3\xa4evale oli olnud kavandatud ka Edwardi kroonimine. Ka leskkuninganna Mary viibis tseremoonial, l\xc3\xb5hkudes sellega traditsiooni ning n\xc3\xa4idates toetust pojale.\n_START_SECTION_\nValitsusaeg\n_START_PARAGRAPH_\nGeorge VI valitsusaeg algas k\xc3\xbcsimustega, mis saab edasi Edwardist, kes oli v\xc3\xb5tnud tagasi tiitli prints Edward. George tegi temast Windsori hertsogi, kuid see tiitel ei laienenud Edwardi abikaasale ega v\xc3\xb5imalikele j\xc3\xa4reltulijatele. Edward suundus Prantsusmaale, kus ta m\xc3\xb5ni kuu hiljem Wallisega abiellus. _NEWLINE_S\xc3\xb5ja puhkemise v\xc3\xb5imalikkus varjutas George VI valitsemisaega. Kuningas ja kuninganna v\xc3\xb5tsid Adolf Hitleriga rahu sobitamise seisukoha, toetades Neville Chamberlain\'i poliitikat. Kui Chamberlain 1938 M\xc3\xbcncheni kokkuleppe s\xc3\xb5lmimiselt tagasi j\xc3\xb5udis, n\xc3\xa4itas ta end koos kuningliku paariga Buckinghami palee r\xc3\xb5dul, mis p\xc3\xb5hjustas pahameelt rahuvastaste parlamendiliikmete hulgas. On arvatud, et kuningas ja kuninganna tahtsid v\xc3\xa4ltida s\xc3\xb5da Saksamaaga, lootes, et see on vastukaal kommunistlikule N\xc3\xb5ukogude Liidule._NEWLINE_1939. aastal viibisid kuningas ja kuninganna ringreisil Ameerika \xc3\x9chendriikides ja Kanadas. Kuninglikku paari saatis reisil Kanada peaminister William Lyon Mackenzie King, mis t\xc3\xa4hendas, et abikaasad viibisid seal kui Kanada kuningas ja kuninganna. Visiidi poliitiline eesm\xc3\xa4rk oli aga Atlandi-\xc3\xa4\xc3\xa4rsete riikide toetuse saavutamine eelseisva s\xc3\xb5ja varjus, mis ka \xc3\xb5nnestus. Kuninglikku paari v\xc3\xb5tsid soojalt vastu nii kanadalased kui ameeriklased. _NEWLINE_Kui puhkes s\xc3\xb5da, j\xc3\xa4id George ja Elizabeth Londonisse, ehkki valitsus soovitas neil p\xc3\xb5geneda Kanadasse. Hiljem taheti sinna saata printsesse, kuid selle peale \xc3\xbctles kuninganna: "Lapsed ei saaks minna ilma minuta, mina ei l\xc3\xa4he kuningata ja kuningas ei lahku kunagi." Perekond j\xc3\xa4i Buckinghami paleesse, p\xc3\xb5genedes vahel Windsorisse, et saada kaitset pommir\xc3\xbcnnakute eest. S\xc3\xb5ja ajal reisisid kuningas ja kuninganna Suurbritannias, k\xc3\xbclastades pommitada saanud linnu; k\xc3\xbclask\xc3\xa4igud t\xc3\xb5stsid rahva moraali ja eneseusku.\n_START_SECTION_\nElu l\xc3\xb5puaastad\n_START_PARAGRAPH_\nS\xc3\xb5da oli v\xc3\xb5tnud oma l\xc3\xb5ivu kuninga tervisest, mis halvenes veelgi suitsetamise ja edasi areneva kopsuv\xc3\xa4hi t\xc3\xb5ttu. Isa tervise halvenemisel v\xc3\xb5ttis kuninglike kohustuste t\xc3\xa4itmise \xc3\xbcle printsess Elizabeth._NEWLINE_George VI suri une pealt Sandringhamis 6. veebruaril 1952. Ta on ainus uusaegne Briti monarh, kelle suremist ei j\xc3\xa4lgitud ning kelle t\xc3\xa4pset surmaaega pole teada. George maeti 15. veebruaril St George\'i kabelisse Windsoris. 2002. aastal s\xc3\xa4ngitati tema k\xc3\xb5rvale ka abikaasa Elizabeth ning t\xc3\xbctre Margareti tuhk.\n_START_SECTION_\nImpeeriumist Rahvaste \xc3\x9chenduseni\n_START_PARAGRAPH_\nGeorge VI valitsusajal hakkas lagunema Briti impeerium; protsess oli alanud juba 1926. aastal, kui s\xc3\xbcndis Rahvaste \xc3\x9chendus ning endistest dominioonidest said 1931. aasta seadusega s\xc3\xb5ltumatud riigid. Protsess kiirenes p\xc3\xa4rast Teist maailmas\xc3\xb5da. Transjordaaniast sai 1946 Jordaania osa, 1947 iseseisvusid Palestiina, Iisrael ja Myanmar, kes astusid v\xc3\xa4lja ka Rahvaste \xc3\x9chendusest. Indiast sai iseseisev dominioon, George VI loovutas India keisri tiitli ning j\xc3\xa4i l\xc3\xbchikeseks ajaks India kuningaks, kuni riik v\xc3\xb5ttis 1950 vastu p\xc3\xb5hiseaduse, mis \xc3\xbctles, et India on vabariik (riik j\xc3\xa4i siiski rahvah\xc3\xa4\xc3\xa4letuse tulemusena Rahvaste \xc3\x9chenduse liikmeks kui vabariik ning tunnustas George VI \xc3\xbchenduse peana). Samuti j\xc3\xa4i ta Pakistani kuningaks, talle j\xc3\xa4rgnes t\xc3\xbctar Elizabeth II, kuni 1956. aastal v\xc3\xb5ttis ka Pakistan vastu p\xc3\xb5hiseaduse, mis \xc3\xbctles, et Pakistan on vabariik._NEWLINE_George VI oli ka viimane Iirimaa kuningas (1936. aastast kuni 18. aprillini 1949, millal Iirimaast sai vabariik ning riik lahkus Rahvaste \xc3\x9chendusest).'